BOSNA I HERCEGOVINA

REPUBLIKA SRPSKA 

OKRUŽNI PRIVREDNI SUD U BIJELJINI 
Broj: 59 0 Ps 042087 26 Ps 
Bijeljina, 02.06.2026. godine 
Okružni privredni sud u Bijeljini, po sudiji Gužvić Božani, u pravnoj stvari po tužbi tužioca Fond zdravstvenog osiguranja Republike Srpske, Ulica Zdrave Korde broj 8, koga zastupa punomoćnik advokat Stojan R. Vukajlović iz Banja Luke, Ulica Srpska broj 109, protiv tuženoga Društvo sa ograničenom odgovornošću „PLANTS GLOBAL INC BiH“ Zvornik, Tržni centar „Zlatica“ 1 sprat, koga zastupa punomoćnik advokat Zekić Boško iz Zvornika, Svetoga Save bb, radi sticanja bez osnova, v.p.s. 16.901,28 KM, nakon zaključenja glavne i javne rasprave održane dana 29.05.2026. godine u prisustvu punomoćnika parničnih stranaka, donio je dan 02.06.2026. godinu sljedeću
P R E S U D U

I Djelimično se usvaja tužbeni zahtjev tužioca i obavezuje se tuženi Društvo sa ograničenom odgovornošću „PLANTS GLOBAL INC BiH“ Zvornik, da tužiocu Fond zdravstvenog osiguranja Republike Srpske, na ime sticanja bez osnova isplati iznos od 16.901,28 KM sa zakonskom zateznom kamatom počev od 11.03.2026. godine do isplate, te da tužiocu naknadi troškove parničnog postupka u iznosu od 4.369,60 KM,  sa zakonskom zateznom kamatom počev od 02.06.2026. godine kao dana donošenja presude sve do isplate, a sve u roku od 30 dana od dana pravosnažnosti presude, pod prijetnjom prinudnog izvršenja. 

II Odbija se tužilac sa potraživanjem zakonske zatezne kamate na dosudjeni iznos od 16.901,28 KM za period od 08.05.2025. godine do 11.03.2026. godine kao i sa potraživanjem troškova parničnog postupka preko iznosa dosudjenog u stavu I izreke ove presude. . 

O b r a z l o ž e nj e

Tužilac je dana 11.03.2026. godine, podnio tužbu protiv tuženoga sa obligaciono pravnim zahtjevom da mu tuženi s naslova sticanja bez osnova isplati iznos od 16.901,28 KM, sa zakonskom zateznom kamatom počev od 08.05.2025. godine do isplate, uz obavezu naknade troškova parničnog postupka. 

Prema činjeničnim navodima tužbe i tokom postupka, parnične stranke su bile stranke u parničnom postupku koji je vodjen kod Okružnog privrednog suda u Trebinju pod brojem 62 0 Ps 013347 23 Ps u kome je pravosnažnom sudskom odlukom, tužilac obavezan da tuženome isplati troškove parničnog postupka u iznosu od 16.901,28 KM, te je tužilac postupajući po pravosnažnoj sudskoj odluci iste isplatio tuženome. Vrhovni sud Republike Srpske, postupajući po reviziji tužioca, odbio je tužbeni zahtjev, čime je otpao pravni osnov za isplatu dobrovoljno isplaćenih troškova postupka. 

U pismenom odgovoru na tužbu i tokom postupka, tuženi je osporio i pravni osnov i visinu tužbenog zahtjeva. Obrazlaže da je presuda Vrhovnog suda Republike Srpske nezakonita jer je njome uspostavljen pravni presedan tako što je taj sud obesmislio odredbu plana 58. stav. 2 Zakona o premjeru i katastru Republike Srpske i iskazao pravno mišljenje i tumačenje koje potpuno ruši temelje pravnog sistema prema kome pravno dejstvo uknjižbe prema trećim licima počinje od dana konačnosti/pravosnažnosti rješenja o uknjižbi a ne od dana predaje zahtjeva za uknjižbu. 

Na glavnoj raspravi izvedeni su dokazi čitanjem presude Okružnog privrednog suda u Trebinju broj 62 0 Ps 013347 23 Ps od dana 18.10.2024. godine, presudeVišeg privrednog suda u Banja Luci broj 62 0 Ps 013347 24 Pž 2 od dana 25.12.2024. godine, Izvoda broj 91 na dan 08.05.2025. godine Nove banke AD Banja Luka, presude Vrhovnog suda RS broj 62 0 Ps 013347 25 Rev od dana 28.01.2026. godine, rješenja Republičke uprave za geodetske i imovinsko pravne poslove Banja Luka – Područna jedinica Trebinje broj [...] od 12.02.2022.g., rješenja Republičke uprave za geodetske i imovinsko pravne poslove Banja Luka, broj  [...] od 29.05.2023.g. i presude Okružnog suda u Trebinju broj 15 0 U 006110 23 U od 13.03.2024.g. 

Odbijen je prijedlog tužioca da se u predmetnoj pravnoj stvari provede dokaz ekonomskim vještačenjem sa zadatkom vještačenja  „da uvidom u finansijsku evidenciju parničnih stranaka utvrdi da li je tužilac tuženom isplatio iznos od 16.901,28 KM, kao i da li je naknadno tuženi izvršio povrat uplaćenih sredstava“, iz razloga što izvodjenje ovog dokaza, kraj izvoda poslovne banke, ne bi imalo opravdanu svrhu u smislu ekonomičnosti sudskog postupka.  
Iz presude Okružnog privrednog suda u Trebinju broj 62 0 Ps 013347 23 Ps od dana 18.10.2024. godine i presude Višeg privrednog suda u Banja Luci broj 62 0 Ps 013347 24 Pž 2 od dana 25.12.2024. godine, Izvoda broj  [...] na dan 08.05.2025. godine Nove banke AD Banja Luka i presude Vrhovnog suda RS broj 62 0 Ps 013347 25 Rev od dana 28.01.2026. godine, utvrdjeno je:

· da su stranke u ovom privrednom sporu bili tužilac „Plants Global Inc BiH“ d.o.o Zvornik i tuženi Fond zdravstvenog osiguranja Republike Srpske a predmetom spora je bio tužbeni zahtjev za isplatu naknada po osnovu korištenja poslovnog prostora u Trebinju, 

· da je prvostepena presuda kojom je tužbeni zahtjev tužioca usvojen i tuženi obavezan na plaćanje naknade po osnovu korištenja poslovnog prostora i takodje obavezan da tužiocu naknadi troškove parničnog postupka u iznosu od 16.901,28 KM, potvrdjena u postupku po žalbi 

· da je  tuženi je tužiocu, prema izvodu poslovne banke, dana 08.05.2025. godine izvršio uplatu parničnih postupka u iznosu od 16.901,28 KM

· da je uvažena revizija tuženoga i preinačene obje nižestepene presude tako što je tužbeni zahtjev odbijen.

Iz rješenja Republičke uprave za geodetske i imovinsko pravne poslove Banja Luka – Područna jedinica Trebinje broj  [...] od 12.02.2022.g., rješenja Republičke uprave za geodetske i imovinsko pravne poslove Banja Luka, broj  [...] od 29.05.2023.g. i presude Okružnog suda u Trebinju broj 15 0 U 006110 23 U od 13.03.2024.g., utvrdjeno je da je končanim aktom u upravnom postupku a na osnovu pravosnažne presude Osnovnog suda u Banja Luci br. 71 0 P 280911 18 P od 25.01.2019. godine, dozvoljen upis prava svojine „PLANTS GLOBAL INC BiH“ d.o.o Zvornik na nekretnini – poslovni prostor u Banja Luci.  

Prema odredbi čl. 7 st. 1 Zakona o parničnom postupku (Sl.gl.RS br. 58/03, 85/03, 74/05, 63/07, 49/09, 61/13, 27/24, 29/26  – u daljem tekstu: ZPP), stranke su dužne da iznesu sve činjenice na kojima zasnivaju svoje zahtjeve i izvode dokaze kojima se utvrdjuju te činjenice.

Svaka stranka je dužna da dokaže činjenice na kojima zasniva svoj zahtjev (čl. 123 st. 1 ZPP-a).

Ako sud na osnovu ocjene izvedenih dokaza ne može sa sigurnošću da utvrdi neku činjenicu, o postojanju ove činjenice zaključiće primjenom pravila o teretu dokazivanja (čl. 126 ZPP-a).

Koje će činjenice uzeti kao dokazane odlučuje sud na osnovu slobodne ocjene dokaza pri čemu će sud savjesno i brižljivo ocjeniti svaki dokaz zasebno i sve dokaze zajedno (čl. 8 ZPP-a.

Ocjenom izvedenih dokaza i to kako svakog dokaza posebno, tako i u njihovoj medjusobnoj vezi, imajući u vidu i navode samih stranaka, odlučeno je kao u izreci ove presude iz sljedećih razloga: 

Predmet spora i odlučivanja u predmetnoj pravnoj stvari je tužbeni zahtjev tužioca da mu tuženi s naslova sticanja bez osnova, isplati iznos od 16.901,28 KM sa zakonskom zateznom kamatom počev od 08.05.2025. godine do isplate. 
Prema utvrđenom činjeničnom stanju, a na osnovu izvedenih dokaza, tužilac je pravnosnažnom presudom Okružnog privrednog suda u Trebinju bio obavezan da tuženome na ime parničnih troškova, isplati iznos od 16.901,28 KM te je tužilac, nesporno dana 08.05.2025. godine dobrovoljno ove troškove po pravosnažnoj presudi isplatio tuženome. 

Međutim, presude nižestepenih sudova su preinačene presudom Vrhovnog suda Republike Srpske i tužbeni zahtjev tužioca je odbijen.

Po opštem pravilu za sticanje bez osnova iz člana 210. Zakona o obligacionim odnosima („Službeni list SFRJ“, broj 29/78, 39/85, 45/89 i 57/89, te „Službeni glasnik RS“, broj 17/93 do 74/04 -u daljem tekstu: ZOO), kad je neki dio imovine jednog lica prešao na bilo koji način u imovinu nekog drugog lica, a taj prelaz nema svoj osnov u nekom pravnom poslu ili u zakonu, sticalac je dužan da ga vrati, a kad to nije moguće - da naknadi vrijednost postignutih koristi. Obaveza vraćanja, odnosno naknade vrijednosti nastaje i kad se nešto primi s obzirom na osnov koji se nije ostvario ili koji je kasnije otpao. 

Tužilac je u konkretnom slučaju tuženome isplatio novčani iznos troškova parničnog postupka dosuđen pravnosnažnom i izvršnom presudom, koja je zatim preinačena revizijskim odlukom Vrhovnog suda Republika Srpske i tužbeni zahtjev odbijen, što znači da je pravni osnov za isplatu koja je izvršena u iznosu od 16.901,28 KM otpao, pa je tuženi dužan vratiti taj iznos sa zateznom kamatom, osnovnom člana 210 ZOO-a.

Prigovori tuženoga na pravilnost odluke Vrhovnog suda Republike Republike Srpske nemaju značaj za odlučivanje o osnovanosti tužbenog zahtjeva tužioca za vraćanje datog po osnovu sticanja bez osnova. 

Prema članu 214. ZOO-a, kada se vraća ono što je stečeno bez osnova moraju se vratiti plodovi i platiti zatezna kamata i to, ako je sticalac nesavjestan, od dana sticanja, a inače od dana podnošenja zahtjeva. To znači da su dva momenta od kojih teče kamata kada se vraća ono što je stečeno bez osnova, prvi od dana sticanja (ako je sticalac nesavjestan) i drugi od dana podnošenja zahtjeva, ako je sticalac savestan. 

U konkretnom slučaju, tuženi je bio savjestan sticalac dosudjenih mu troškova parničnog postupka, jer je plaćanje izvršeno na osnovu pravosnažne i izvršne presude, pa kamatu ne duguje od dana sticanja, tačnije od 08.05.2025. godine, već od dana podnošenja zahtjeva za isplatu a to je dan podnošenja tužbe u predmetnoj pravnoj stvari (11.03.2026. godine). 

Slijedom svega navedenoga primjenom odredbe člana 210 i 214 ZOO-a, odlučeno je kao u izreci.

Odluka o troškovima postupka u konkretnoj pravnoj stvari, donijeta je na osnovu odredbi čl.386,  čl. 387 i 396 ZPP-a, pa kako je tužilac uspio sa postavljenim tužbenim zahtjevom (odbijen samo sa dijelom sporenog potraživanja zakonske zatezne kamate),  to su mu, kao opravdani dosudjeni sljedeći troškovi parničnog postupka I to: 

· troškovi sudskih taksi na tužbu u iznosu od 500,00 KM i presudu u iznosu od 500,00 KM, shodno st. 1 Tarifnog broja 1 i st. 1 Tarifnog broja 2 Taksene tarife – Sl.gl.RS br. (Sl.gl.RS br. 73/08, 49/09, 67/13, 63/14, 66/18, 67/20)
· te troškovi zastupanja po punomoćniku advokatu I to: za sastav tužbe sa paušalnom nagradom 25% iznos od 900,00 KM, zastupanje na pripremnom ročištu dana 15.05.2026. godine sa paušalnom nagradom 25% iznos od 900,00 KM, zastupanje na glavnoj raspravi dana 29.05.2026. godine sa paušalnom nagradom 25% iznos od 900,00 KM, nagrada za vrijeme za ukupno 2 sata odsustva iz kancelarije u iznosu od 180,00 KM i PDV 17% u iznosu od 489,60 KM što daje ukupan iznos troškova po ovom osnovu od 3.369,60  KM,  sve shodno čl. 2 Tarifni broj 2., 9. i 12., čl. 6,  čl. 13, čl. 14 Tarife o nagradama I naknadi troškova za rad advokata – Sl.gl.RS br. 111/24).
Tužiocu ne pripada, kao opravdano, pravo na troškove upotrebe vlastitog automobila punomoćnika tužioca na Banja Luka-Bijeljina-Banja Luka (potraživani iznos od 1.158,24 KM), iz razloga što ne postoje posebno opravdani razlozi za njihovu dosudu s obzirom da se, po ocjeni ovoga suda,  troškovi prevoza ne mogu staviti na teret protivnoj stranci jer se radi o troškovima koji nastaju unutar odnosa između advokata i klijenta i taj odnos ne može se reflektovati na povećane izdatke protivne stranke mimo i izvan izdataka koje bi imao advokat u sjedištu suda, tako da visina i obim troškova svih preduzetih radnji od strane advokata za njegovu stranku, ne mora neposredno i bezuslovno da tereti i protivnu stranku  s obzirom da je diskreciono pravo suda da njihovu visinu odmjeri prema članu 387. ZPP-a, što, ni u kom slučaju ne utiče na pravo stranke da, po svojoj volji, izvrši izbor advokata (pa i van sjedišta suda) ali ne na  teret protivne stranke. Da ovakav zaključak suda nije proizvoljan, potvrdjuje Odluka Evropskog suda za ljudska prava ap.br. 38868/17 od 05.03.2020 g. 

S  U D I J A

Gužvić Božana

P O U K A

Protiv ove presude može se izjaviti žalba u roku od 15 dana,

Višem privrednom sudu u Banja Luci, putem ovoga suda, u 3 primjerka.

Rok za žalbu počinje teći prvog narednog dana od dana

dostave pismenog prijepisa presude.

